Figeľ, Ján, 1. podpredseda vlády a minister dopravy, výstavby a regionálneho rozvoja SR (2011-07-07):
Môžem odpovedať za pani premiérku a aj za seba jednotne, resp. ďakujem pekne za otázku, ktorá samozrejme je aktuálna z dvoch pohľadov. Jednak kvôli včerajšiemu rokovaniu a rozhodnutiam vlády, ale aj kvôli tomu, že sme v čase výročia zostavenia súčasnej vlády. Preto mi dovoľte na úvod zacitovať z programového vyhlásenia vlády. „Vláda Slovenskej republiky zabezpečí efektívne vynakladanie finančných prostriedkov v doprave. Prioritou vlády Slovenskej republiky je znížiť finančnú náročnosť dopravných stavieb na priemernú úroveň krajín Európskej únie. Vláda Slovenskej republiky zabezpečí transparentné verejné obstarávanie dopravných projektov.“ A na inom mieste programového vyhlásenia sa uvádza: „Vláda Slovenskej republiky prehodnotí ďalšiu realizáciu PPP projektov v oblasti dopravnej infraštruktúry so zreteľom na skúsenosti a výsledky z už realizovaných projektov s cieľom zefektívniť ďalšiu výstavbu. Prioritou vlády Slovenskej republiky bude znížiť finančnú náročnosť PPP projektov, ktoré zatiaľ neboli finančne uzavreté.“ Koniec citátu. A ja môžem povedať, že ma úprimne teší, že rok od nástupu do vlády môžeme konštatovať, že tento záväzok sa úspešne napĺňa. Jedno z prvých rozhodnutí, ktoré vyšlo z ministerstva dopravy a následne z vlády, bolo nepokračovanie v dvoch PPP projektoch. Ekonomicko-politicky môžeme polemizovať o tom, kedy a ako sú takéto projekty výhodné, resp. čo znamenajú. Malo by to byť férové, vyvážené verejno-súkromné partnerstvo. Podľa mňa však sa touto skratkou sa v niektorých prípadoch a kvôli viacerým súvislostiam skrývali predražené, protiústavné a v niektorých súvislostiach aj podvodne pripravované projekty. Keby sme v týchto projektoch pokračovali, občanom Slovenska by hrozilo, že budú tridsať rokov platiť 600 až 700 mil. eur ročne za 150 km týchto PPP diaľnic. To je suma, ktorú doteraz štát nedával na priamu výstavbu diaľnic ročne, teda pri troch predchádzajúcou vládou podpísaných predražených PPP projektoch by sme nemali za čo stavať ďalšie desaťročia. PPP projekty v takej podobe by skutočne boli cestou do Grécka. Toto sa môže dnes pýšiť vybudovanými diaľnicami, ale to je asi všetko, popri mori a antickej histórii, na čo sa dnes dá spoliehať a byť hrdý. Dnes reálne môžeme ukázať, že PPP majú alternatívu, ktorá je výrazne lacnejšia. Žiadne zastavenie výstavby, ale reálne rozbehnutie za ceny, ktoré majú skutočnú hodnotu. Buď by to bol blázon, alebo zlodej, kto by za súčasných podmienok radšej staval 9-kilometrový úsek pri Levoči za 130 mil. eur, keď môže stavať po štandardnej kvalitnej súťaži za 60 mil., pričom na viac ako polovicu tejto sumy dostaneme grant, teda zdarma prostriedky Európskej únie. Toto je stav po začatí výstavby prvého vysúťaženého plnoprofilového úseku diaľnice pri Levoči. Najlepšie ponuky pritom nedávajú nejaké čínske alebo garážové firmy, ale slovenské spoločnosti. Môžem konštatovať, že záujem stavebných spoločností tu reálne je a už teraz sa tešíme na ďalšie rozhodnutia. Na budúci týždeň sa otvárajú obálky pri súťaži na úsek Fričovce – Svinia, teda na diaľničný úsek pri Prešove. Následne to budú úseky pri Martine a pri Ružomberku. Tento rok chceme vysúťažiť a zahájiť stavebné práce na všetkých úsekoch na diaľnici D1 z pôvodných PPP projektov až na úsek Turany – Hubová, kde čakáme na rozhodnutie Európskej komisie. Opakujem, začali sme skôr, ako by sa bolo dalo pri pôvodnom projekte a výrazne, výrazne lacnejšie. Tieto stavby sú súčasťou programu pokračovania prípravy a výstavby diaľnic a rýchlostných ciest 2011 až 2014, ktorý včera schválila vláda. Na Slovensku sme už mali niekoľko programov prípravy a výstavby diaľnic podporených planými politickými sľubmi. Tieto sľuby boli len buď lži, alebo ilúzie, pretože prepojenie Bratislavy a Košíc tu nebolo ani v roku 2000, ani v roku 2010, ako sľuboval môj predchodca. Vláda včera schválila mnou predložený program výstavby, ktorý je ambiciózny, ale realistický. Výber prioritných úsekov zohľadňuje okrem iného podmienky pre znižovanie regionálnych rozdielov, ako aj najnovšie údaje o intenzitách dopravy na cestách z celoštátneho sčítania dopravy za minulý rok. Program výstavby myslí na všetky regióny Slovenska. Nedávame sľuby o prepojení, ale hovoríme o definitívnom scelení diaľničnej chrbtice Slovenska, teda diaľnice s číslom 1. Nebudeme obchádzať komplikované úseky a vyberať len ľahšie, resp. hrozienka, ako predchodcovia, ale konečne po trinástich rokoch chceme začať výstavbu najdlhšieho tunela, tunela Višňové. Našou cestou budú transparentné tendre a primárne zdroje z eurofondov. Teší ma, že po prvých realizovaných tendroch môžem napĺňať svoj výrok z minulého roka: Pri dobrej súťaži dokážeme stavať štyri kilometre za cenu troch bez dopadu na kvalitu. Za vládu môžem povedať, že chceme tento program realizovať. Podľa tohto programu bude za obdobie rokov 2011 až 14 uvedených do užívania 130 km diaľnic a rýchlostných ciest, prevažne na diaľnici č. 1 a rýchlostnej ceste č. 1. V závislosti od postupu prípravy zatiaľ menej pripravených prioritných úsekov sa začne výstavba spolu 240-ch až 287 km diaľnic a rýchlostných ciest, z toho najviac v roku 2014. Tento program veľmi presne reaguje na potreby Slovenska a našich občanov a zároveň je primeraný finančným možnostiam našej republiky. Som rád, že sme ho schválili a v porovnaní s predchádzajúcim obdobím dokonca o pol roka skôr. Ďakujem pekne.